คําสั่งกรมบังคับคดี

ที่ 31 / 2520

เรื่อง การปฏิบัติหน้าที่ในสํานวนเกี่ยวกับการส่งหมาย ประกาศ และหนังสือในคดีแพ่ง

—---------

 

          โดยที่ปรากฏว่าการปฏิบัติหน้าที่ในสํานวนเกี่ยวกับการส่งหมาย ประกาศ และหนังสือในคดีแพ่ง ในขณะนี้ยังมิได้แยกเก็บไว้เป็นหมวดหมู่โดยเฉพาะเจาะจง ทําให้เกิดความขัดข้องและยุ่งยากในการค้นหาสํานวนเพื่อเสนอรายงานการส่งหมาย ซึ่งทําให้การบังคับคดีต้องล่าช้าอันอาจเกิดความเสียหายแก่คู่ความในคดีได้

          ดังนั้นเพื่อให้การเร่งรัดการส่งหมายให้รวดเร็วยิ่งขึ้น ตลอดจนการค้นหาสํานวนได้เป็นไปโดยสะดวกและมีระเบียบเรียบร้อย กับมีความคล่องตัวในการปฏิบัติหน้าที่ราชการยิ่งขึ้น จึงได้เลขานุการกรม ผู้อํานวยการกอง กองยึดอายัดและจําหน่ายทรัพย์สิน และหัวหน้ากองคลังสั่งให้ข้าราชการในความรับผิดชอบปฏิบัติหน้าที่ราชการดังต่อไปนี้


ข้อ ๑ การออกหมาย ประกาศ และหนังสือต่าง ๆ

                    1.1 ให้กองยึดอายัดและจําหน่ายทรัพย์สิน ส่งหมาย ประกาศ และหนังสือไปยังงานเดินหมายและประกาศ สํานักงานเลขานุการกรม โดยบัญชีรายการส่งหมาย 2 ฉบับมีข้อความตรงกัน แล้วมอบให้เจ้าหน้าที่งานเดินหมายและประกาศลงชื่อรับไว้หนึ่งฉบับเพื่อเป็นหลักฐานทุกครั้ง

                    1.2 ให้งานเดินหมายและประกาศทําบัญชีรับจ่ายหมาย ประกาศ และส่งหนังสือเพื่อเฉลี่ยจ่ายให้พนักงานเดินหมายรับไปส่งเป็นประจําทุกวัน โดยกําหนดให้รายงานผลการส่งหมายต่อหัวหน้างานเดินหมายและประกาศ ภายในเวลา 3 วัน และส่งประกาศภายใน 5 วัน

                    1.3 สําหรับสํานวนที่ได้ออกหมาย ประกาศ และหนังสือตามข้อ 1.1 เมื่อทางกองยึดอายัดและจําหน่ายทรัพย์สินไม่มีกิจจําเป็นที่จะต้องใช้สํานวนนั้นปฏิบัติการใด ๆ แล้วให้กองอายัดและจําหน่ายทรัพย์สินรีบส่งสํานวนนั้นไปยังงานเก็บสํานวนและสถิติ สํานักงานเลขานุการกรม โดยทําบัญชีรายการส่งสํานวน 2 ฉบับ แล้วมอบให้เจ้าหน้าที่เก็บสํานวนและสถิติลงชื่อรับไว้ 1 ฉบับ เพื่อเป็นหลักฐานทุกครั้ง

                    1.4 ให้งานเก็บสํานวนและสถิติจัดเก็บส่งหมายแยกไว้โดยเฉพาะตามบัญชีการส่งหมายของแต่ละวัน อย่าให้สับสนปนกัน เพื่อจะได้จ่ายสํานวนได้ทันทีตามที่มีผู้ขอเบิกมา


ข้อ ๒ การรายงานการส่งหมายและการส่งสํานวนคืน

                    2.1 ให้พนักงานเดินหมายรายงานการส่งหมาย เสนอหัวหน้างานเดินหมายและประกาศตรวจเพื่อเสนอเลขานุการกรม มีคําสั่งจ่ายค่าพาหนะและค่าป่วยการแก่พนักงานเดินหมาย แล้วให้เจ้าหน้าที่งานเดินหมายส่งรายงานดังกล่าว ไปยังงานเก็บสํานวนและสถิติเพื่อติดสํานวนเสนอกองยึดอายัดและจําหน่ายทรัพย์สิน โดยทําบัญชีรายการส่งสํานวนให้เจ้าหน้าที่กองยึดอายัดและจําหน่ายทรัพย์สินลงชื่อรับไว้เป็นหลักฐานทุกครั้ง    

                    2.2 ให้กองยึดอายัดและจําหน่ายทรัพย์สิน ส่งสํานวนที่มีรายงานการเดินหมายแล้วไปยังกองคลัง เพื่อเบิกจ่ายเงินค่าพาหนะและค่าป่วยการในการส่งหมายดังกล่าว โดยทําบัญชีรายการส่งสํานวนให้เจ้าหน้าที่กองคลังลงชื่อรบไว้เป็นหลักฐานทุกครั้ง

                    2.3 สํานวนใดที่ไม่มีการใดจะต้องปฏิบัติต่อไป เมื่อกองคลังได้จัดการเบิกจ่ายเงินตามข้อ 2.2 เสร็จแล้ว ให้เจ้าหน้าที่กองคลังส่งสํานวนดังกล่าวไปยังงานเก็บสํานวนและสถิติสํานักงานเลขานุการกรม โดยทําบัญชีรายการส่งสํานวนให้เจ้าหน้าที่งานเก็บสํานวนและสถิติ ลงชื่อรับไว้เป็นหลักฐานทุกครั้ง

          ส่วนสํานวนใดที่ทางกองยึดอายัดและจําหน่ายทรัพย์สินจะต้องดําเนินการต่อไปก็ให้เจ้าหน้าที่กองคลังส่งสํานวนดังกล่าว ไปยังกองยึดอายัดและจําหน่ายทรัพย์สิน โดยทําบัญชีรายการส่งสํานวนให้เจ้าหน้าที่กองยึดอายัดและจําหน่ายทรัพย์สิน ลงชื่อรับไว้เป็นหลักฐานทุกครั้งเช่นเดียวกันด้วย

          ทั้งนี้ ให้ถือปฏิบัติตั้งแต่บัดนี้เป็นต้นไป


ผู้มีอํานาจลงนาม - สั่ง ณ วันที่ 10 กุมภาพันธ์ 2520

 

(นายพิศิษฏ์ เทศะบํารุง)

อธิบดีกรมบังคับคดี